
Iepirkuma komisijas atbildes uz ieinteresētā piegādātāja uzdotajiem jautājumiem
(apstiprinātas iepirkuma komisijas 2026.gada 20.jūlija sēdē)

1.jautājums:
Lūdzam skaidrot Nolikuma prasību piemērošanu attiecībā uz papildu pieredzes objektu un piešķiramajiem papildu punktiem.
No Nolikuma izriet, ka pretendents var iegūt 5 punktus, ja iesniedz informāciju par vismaz 1 papildu pieredzes objektu, kurā piedāvātais būvprojekta vadītājs un atbildīgais būvdarbu vadītājs iepriekšējo 6 gadu laikā ir sadarbojušies ēkas projektēšanas un būvniecības ietvaros. Vienlaikus Nolikuma 3.6. punkts paredz prasību atbildīgajam būvdarbu vadītājam būt ar pieredzi vismaz vienas ēkas pārbūves būvdarbu vadīšanā, kur pārbūves darbi veikti ne mazāk kā 2000 m² platībā, un būvdarbi ir pabeigti un pieņemti ekspluatācijā.
Lūdzam precizēt:
1. Vai, lai pretendents saņemtu 5 papildu punktus par papildu pieredzes objektu, šim objektam obligāti vienlaikus ir jāatbilst arī Nolikuma 3.6. punktā noteiktajām prasībām, proti: 
· objektam jābūt ēkas pārbūves objektam; 
· pārbūves darbu apjomam jābūt ne mazāk kā 2000 m²; 
2. Vai papildu pieredzes kritērija izpildei ir pieļaujams iesniegt arī tādu objektu, kurā būvprojekta vadītājs un atbildīgais būvdarbu vadītājs ir sadarbojušies ēkas projektēšanas un būvniecības ietvaros, bet objekts nav pārbūves objekts vai neatbilst 2000 m² pārbūves platības kritērijam? 
3. Ja papildu pieredzes objektam nav obligāti jāatbilst Nolikuma 3.6. punkta prasībām, lūdzam precizēt, kādas tieši minimālās prasības attiecībā uz šī objekta veidu, būvdarbu apjomu un pieņemšanu ekspluatācijā tiek piemērotas, lai pretendents varētu saņemt 5 punktus. 
Atbilde:
1. Nē, lai pretendents saņemtu 5 punktus saskaņā ar Nolikuma 5. punktu, papildu pieredzes objektam nav obligāti jāatbilst Nolikuma 3.6. punktā noteiktajām kvalifikācijas prasībām. Nolikuma 5. punktā nav izvirzīta prasība, ka papildu pieredzes objektam jābūt ēkas pārbūves objektam vai ka pārbūves darbu apjomam jābūt ne mazākam par 2000 m². Papildu punktu piešķiršanai tiek vērtēta atbilstība Nolikuma 5. punktā noteiktajiem nosacījumiem.
2. Jā, papildu pieredzes kritērija izpildei pretendents var iesniegt arī tādu objektu, kurā piedāvātais būvprojekta vadītājs un atbildīgais būvdarbu vadītājs ir sadarbojušies ēkas projektēšanas un būvniecības ietvaros, pat ja konkrētais objekts nav ēkas pārbūves objekts vai neatbilst 2000 m² pārbūves platības kritērijam, ar nosacījumu, ka tas atbilst visām pārējām Nolikuma 5. punktā noteiktajām prasībām.
3. Lai pretendents saņemtu 5 punktus saskaņā ar Nolikuma 5. punktu, papildu pieredzes objektam jāatbilst šādām minimālajām prasībām:
· objekts ir ēkas projektēšanas un būvniecības objekts;
· piedāvātais būvprojekta vadītājs un atbildīgais būvdarbu vadītājs tajā ir sadarbojušies attiecīgi būvprojekta vadītāja un atbildīgā būvdarbu vadītāja statusā;
· sadarbība ir notikusi iepriekšējo 6 gadu laikā;
· būvdarbi ir pilnībā pabeigti un objekts ir pieņemts ekspluatācijā normatīvajos aktos noteiktajā kārtībā;
· pretendents ir iesniedzis Nolikuma 11. pielikumā pieprasīto informāciju un pieredzi apliecinošus dokumentus.

2.jautājums:
Lūdzam precizēt Nolikuma redakciju attiecībā uz papildu pieredzes vērtēšanas kritēriju, jo pašreizējais formulējums rada neskaidrību par to, vai pretendenta iesniegtajam objektam ir jābūt atsevišķam papildu objektam vai arī par šādu objektu var tikt atzīts tas pats objekts, kas iesniegts kvalifikācijas prasību izpildei.
Nolikuma vērtēšanas kritērijā ir norādīts:
“5 punkti – pretendents ir iesniedzis informāciju par vismaz 1 papildu objektu, un tas pilnībā atbilst iepriekš definētajām prasībām.”
Savukārt turpat ir noteikts:
“Pieredzi konkrētajam kritērijam pretendents var pierādīt ar to pašu objektu, kas iesniegts, lai izpildītu kvalifikācijas prasību, kas noteikta nolikuma 3.6./3.8. punktā.”
Ņemot vērā minēto, lūdzam precizēt:
1. Vai ar jēdzienu “papildu objekts” ir saprotams atsevišķs, no kvalifikācijas prasību izpildei iesniegtā objekta atšķirīgs objekts? 
2. Ja papildu pieredzes kritēriju var pierādīt ar to pašu objektu, kas iesniegts Nolikuma 3.6./3.8. punkta prasību izpildei, lūdzam precizēt, vai vārds “papildu objekts” Nolikuma redakcijā nav uzskatāms par kļūdainu un būtu aizstājams ar formulējumu, kas skaidri norāda, ka vērtēšanai var tikt izmantots arī kvalifikācijas prasību izpildei jau iesniegtais objekts. 
3. Lūdzam precizēt, vai pretendents var saņemt 5 punktus gadījumā, ja: 
· tas iesniedz tikai vienu objektu, kas jau izmantots Nolikuma 3.6./3.8. punkta kvalifikācijas prasību izpildei, un šis objekts atbilst arī papildu pieredzes kritērija prasībām; 
· vai arī papildus kvalifikācijas objektam obligāti jāiesniedz vēl viens atsevišķs pieredzes objekts. 
Lūdzam precizēt Nolikuma redakciju, lai novērstu atšķirīgu interpretāciju un nodrošinātu vienlīdzīgu attieksmi pret visiem pretendentiem.
Atbilde:
Pasūtītājs skaidro, ka Nolikuma 5. punktā lietotais jēdziens “papildu objekts” attiecas uz objektu, kuru pretendents norāda papildu punktu saņemšanai atbilstoši attiecīgajam vērtēšanas kritērijam, un tas nav interpretējams kā obligāta prasība iesniegt no kvalifikācijas prasību izpildei norādītā objekta atšķirīgu objektu.
Atbilstoši Nolikuma 5. punktā noteiktajam pretendents pieredzi konkrētajam vērtēšanas kritērijam var apliecināt arī ar to pašu objektu, kas iesniegts Nolikuma 3.6. un/vai 3.8. punktā noteikto kvalifikācijas prasību izpildei, ja attiecīgais objekts vienlaikus atbilst visām Nolikuma 5. punktā noteiktajām prasībām.
Līdz ar to pretendents var saņemt 5 punktus, iesniedzot informāciju par vienu objektu, kas izmantots kvalifikācijas prasību izpildei, ja tajā piedāvātais būvprojekta vadītājs un atbildīgais būvdarbu vadītājs ir sadarbojušies atbilstoši Nolikuma 5. punktā noteiktajām prasībām un ir iesniegti attiecīgo pieredzi apliecinošie dokumenti.

3.jautājums:
Lūdzam precizēt Nolikuma 3.10. punkta un 4.10. punkta prasību piemērošanu.
Nolikuma 3.10. punktā ir noteikts, ka projektētājam un būvdarbu veicējam, kas veiks elektronisko sakaru sistēmu un tīklu darbus un kuriem būs jāstrādā ar valsts noslēpumu saturošu informāciju slepenības pakāpē "DIENESTA VAJADZĪBĀM", jābūt kompetentās valsts drošības iestādes izsniegtam atzinumam. Savukārt saskaņā ar Nolikuma 4.10. punktu piedāvājumā jāiesniedz Valsts drošības iestādes atzinums, kas apliecina, ka attiecīgā persona ir tiesīga apstrādāt informāciju "DIENESTA VAJADZĪBĀM".
Lūdzam precizēt, vai minētā prasība ir uzskatāma par izpildītu arī gadījumā, ja uzņēmumam ir spēkā esošs Industriālās drošības sertifikāts, kas piešķir tiesības veikt iepirkumus valsts vajadzībām, kuru izpildes gaitā nepieciešams strādāt ar valsts noslēpuma objektiem līdz slepenības pakāpei "KONFIDENCIĀLI" (ieskaitot), vai arī šādā gadījumā neatkarīgi no Industriālās drošības sertifikāta esības piedāvājuma sastāvā obligāti jāiesniedz arī Nolikuma 4.10. punktā minētais Valsts drošības iestādes atzinums par tiesībām apstrādāt informāciju "DIENESTA VAJADZĪBĀM".
Atbilde:
Ministru kabineta 2023. gada 19. decembra noteikumu Nr. 822 84. punktā noteiktais atzinums apliecina dienesta vajadzībām klasificētās informācijas fiziskās drošības prasību un aprites procedūru atbilstību un piešķir tiesības institūcijai ar šo informāciju strādāt savās telpās.
Spēkā esoša Industriālās drošības sertifikāta esība pati par sevi šo prasību neizpilda un neaizstāj valsts drošības iestādes izsniegtu MK noteikumu Nr. 822 84. punktā noteikto atzinumu. Ja Uzņēmējs vai piesaistītais apakšuzņēmējs (konkrēto darbu veicējs) nav saņēmis MK noteikumu Nr. 822 84. punktā noteikto atzinumu, tad savās telpās valsts noslēpuma saturošu informāciju slepenības pakāpē “DIENESTA VAJADZĪBĀM” tas nav tiesīgs apstrādāt.







